Alkoholilaki jäi hyllylle muutama viikko sitten, kunnes se hallituskriisin jälkeen pomppasi pinnalle kuin korkki.

Liberaalia alkoholipolitiikkaa kannattavat kokoomus ja Uusi vaihtoehto -ryhmä myöntyivät keskustalle niin kutsutussa omantunnonkysymyksessä.

Keskustalaiset saavat äänestää syksyllä eduskuntaan tulevasta alkoholilaista, miten haluavat. Monet todennäköisesti äänestävät vastaan, jos lopullisessa lakiesityksessä on edelleen linjaus limuviinojen myymisen sallimisesta kaupoissa ja kioskeissa.

Kaikkein helpoin tapa olisikin luopua koko limuviinalinjauksesta. Linjauksen jättäminen lakiin olisi jonkin sortin typeryyttä kokoomuksen ja uusivaihtoehtolaisten suunnalta, koska se saattaisi kaataa koko lain.

Toki oppositiosta voi tulla apuja, mutta esimerkiksi demarit ovat suhteellisen nuivia liberaalin alkoholipolitiikan suhteen.

Demareissa alkoholia on aina haluttu verottaa tiukasti, kun taas vasemmistoliitossa painotus on ollut uusien työpaikkojen syntymisessä.

Uusi alkoholilaki lupaileekin lisää työpaikkoja sääntelyn löystyessä, mikä voi johtaa siihen, että jotkut vasemmiston edustajat äänestävät lain puolesta. Toisaalta puolueen puheenjohtaja Li Andersson ei ole kannattanut vahvojen oluiden myynnin sallimista kaupoissa.

Rkp:ltä voi myös tulla apuja hallituksen alkoholilaille. Tuki oikealta ja vasemmalta olisikin kokoomukselle erittäin tervetullut, sillä uuden lain myötä pienpanimoiden toiminta helpottuisi ja ravintoloiden myyntiajat pidentyisivät.

Erikoinen näytelmä on siis luvassa syksyllä. Ja näytelmän yllätyskäänteiden pääkäsikirjoittaja oli jälleen kerran Timo Soini.

Ulkoministeri Timo Soinille ja perussuomalaisille ei aiemmin tullut kuuloonkaan keskustan omatunto alkoholilain yhteydessä. Eihän sitä sallittu perussuomalaisillekaan hallintarekisterilain tiimellyksessä.

Mutta yllättäen nyt, hallituskriisin jälkeen soinilaisille keskustan omantunnonkysymys ei ollutkaan enää kynnyskysymys.

Vielä muutama viikko sitten perussuomalaisten puheenjohtaja Timo Soini sanoi mediassa, että keskustan alkoholipolitiikkaa johdetaan puskista. Pääministeri Juha Sipilää (kesk) hallituskumppanin naljailu todennäköisesti harmitti, sillä hän on kuitenkin keskustan puheenjohtaja ja pääministeri.

”Keskustaa johdetaan puskista” -heitollaan Soini viittasi kansanedustaja Pekka Puskaan (kesk), joka aiemmin työskenteli Terveyden ja hyvinvoinnin laitoksen THL:n johtajana. Hän on liberaalin alkoholipolitiikan kiivas vastustaja.

Nyt saavutetun ”hallituksen alkoholisovun” jälkeen Pekka Puska jatkoi mediassa valistustaan limuviinojen ja liberaalimman alkoholipolitiikan vaaroista. Puska uskoo, että eduskunta päättää asiasta syksyllä viisaasti.

Ulkoministerin pestinsä säilyttänyt Timo Soini sen sijaan oli hiljaa, sillä hänen takkinsa kääntyi jälleen. Soini oli kaiken tohinan keskellä työmatkalla Luxemburgissa.

Poliittisen veivauksen taustalla painetta nostaa Sipilän hallituksen kiire.

Politiikka on viime viikkoina ollut vauhdikasta ja käänteitä on riittänyt.

Ensin oli hallituskriisi. Sitten ei ollut enää hallituskriisiä. Perussuomalaiset hajosi ja Uusi vaihtoehto -ryhmä jatkoi Juha Sipilän hallituksessa.

Nyt pitää vain vetää yhä tiiviimmin yhtä köyttä, sillä hallituksen vahvuus on 106 edustajaa 200:sta.

Myös ministeripestit säilyivät, ja hallitusohjelmaa aiotaan noudattaa orjallisesti.

Uusi vaaleja ei tullut, vaikka oppositio niitä kiivaasti puheissaan vaati. Arvopohjastakin keskusteltiin. Mikä on Simon Elon johtaman soinilaisten Uusi vaihtoehto -ryhmän arvopohja? Miten he suhtautuvat Euroopan unioniin, maahanmuuttoon, pakolaisiin tai vaikkapa monikulttuurisuuteen?

Kysymyksiä on enemmän kuin vastauksia. Ehkä uusivaihtoehtolaiset, Sampo Terho, Timo Soini ja kumppanit ovat muuttuneet? Ovat he ainakin kääntäneet takkinsa useamman kuin kerran hallitustaipaleensa aikana.

Kaiken poliittisen veivauksen taustalla painetta nostaa Sipilän hallituksen kiire.

Sote-uudistus pitää saada maaliin.

Kokoomuksen ajama valinnanvapaus pitää hyväksyä, vaikka asiantuntijat sanoisivat mitä.

Keskustalle puolestaan leivotaan soten mukana maakuntauudistus.

Soinin tukemana Sipilä ja Orpo saavat sotensa, perususomalaisten johtajakuviot vain pieni töyssy hallitusmatkassa.

Perussuomalaiset nimittäin linjasivat jo 2015 talouspoliittisessa ohjelmassaan, että sote-uudistus pitää toteuttaa säästösyistä.

Hallituksen sote-uudistuksen kannalta olikin elintärkeää, että hallituskriisi saatiin ratkaistua pikaisesti eikä uusia vaaleja tai hallitusneuvotteluita tarvinnut järjestää.

Jos neuvotteluihin olisi ottetu mukaan kristilliset ja Rkp, olisi Sipilä ja Orpo joutuneet tekemään myönnytyksiä Rkp:lle sotessa esimerkiksi Vaasan keskussairaalan laajan päivystyksen osalta. Kristillisten mukaan tulo olisi puolestaan kaatanut viinalain lopullisesti.

Asiat olisivat mutkistuneet ja lehmänkauppoja olisi pitänyt tehdä enemmän.